Eelmise aasta lõpul jälgis Ivar Ojaste Spithami neemel, mandri-Eesti loodenurgas (59.13.47 N, 23.30.26 E) kaheksal päeval vahemikus 26.11 kuni 26.12 kirjuhahakade rännet. Selle aja jooksul vaatles ta kokku 155 kirjuhahka 22 salgas, millest 144 lindu 15 salgas  lendasid Spithamist mööda 20.12 ajavahemikus 10.00-13.45. Seda rändevaatlust kinnitavad ka Saaremaa vaatlejate tähelepanekud, mis näitasid, et massiline saabumine toimus 20.12. Teine huvitavam leid oli see, et vaadeldi vaid vanalinde, kellest 59% olid täiskasvanud isaslinnud. See võib näidata, et noorlinnud koos emastega saabuvad hiljem (jaanuaris) või oli Läänemerel talvituvatel lindudel väga madal sigimisedukus.